b'\n_START_ARTICLE_\n\xc3\x86gte lemurer\n_START_SECTION_\nBeskrivelse\n_START_PARAGRAPH_\nDe \xc3\xa6gte lemurer er mellemstore, tr\xc3\xa6levende primater, der varierer i st\xc3\xb8rrelse fra 32 til 56 cm fraregnet halen. De vejer fra 0,7 til 5 kg. Halen er lang og busket, og pelsen er bl\xc3\xb8d og ulden med varierende farver. Bagbenene er en smule l\xc3\xa6ngere end forbenene og de bev\xc3\xa6ger sig udelukkende p\xc3\xa5 fire ben, modsat v\xc3\xa6sellemurerne. De fleste arter er meget adr\xc3\xa6tte og springer ofte adskillige meter fra tr\xc3\xa6 til tr\xc3\xa6. De har en god lugtesans og et binokul\xc3\xa6rt syn, men modsat de fleste andre lemurer mangler alle arter p\xc3\xa5 n\xc3\xa6r kattalemuren det s\xc3\xa5kaldte tapetum lucidum, der er et reflekterende lag bagest i \xc3\xb8jet, der forbedrer nattesynet. De \xc3\xa6gte lemurer er plante\xc3\xa6dere, der lever af frugter, blade og i nogle tilf\xc3\xa6lde nektar. De fleste arter har tandformlen: , det vil sige i hver k\xc3\xa6behalvdel findes 2 fort\xc3\xa6nder, 1 hj\xc3\xb8rnetand, 3 forkindt\xc3\xa6nder og 3 bagkindt\xc3\xa6nder.\n_START_SECTION_\nAdf\xc3\xa6rd\n_START_PARAGRAPH_\nHos de fleste \xc3\xa6gte lemurer f\xc3\xb8der moren en eller to unger efter en dr\xc3\xa6gtighedsperiode p\xc3\xa5 120 til 140 dage, afh\xc3\xa6ngigt af arten. Kun varier (Varecia) har kuld p\xc3\xa5 to til seks unger. \xc3\x86gte lemurer er generelt sociale dyr, der lever i grupper p\xc3\xa5 op til 30 individer. I nogle tilf\xc3\xa6lde, som hos kattalemuren, er gruppen l\xc3\xa6ngerevarende med tydelige dominanshierarkier, mens gruppen i andre tilf\xc3\xa6lde, som hos brun lemur, skifter medlemmer fra dag til dag og er uden tydelig social struktur.'